Fótbolti - Pablo Punyed til liðs við knattspyrnulið ÍBV Knattspyrnuráð ÍBV hefur gengið frá samningi til 2ja ára við Pablo Punyed sem leikmaður mfl. karla ÍBV í knattspyrnu . Pablo kemur til ÍBV frá Stjörnunni þar sem hann hefur leikið sl. tvö keppnistímabil . Þar áður lék Pablo með Fylki árið 2013 og Fjölni árið 2012 . Hann á að baki 50 leiki í Pepsí-deild karla og 22 leiki í 1. deild karla með Fjölni . Hann hefur skorað 5 mörk í Pepsí-deild karla og 4 mörk í 1. deild karla . Pablo er landsliðsmaður El Salvador og vann sér þar sæti eftir mjög góða frammistöðu með liði Stjörnunnar . Hjá Stjörnunni var hann lykilmaður í því liði sem hampaði fyrsta meistaratitli félagsins . Pablo er mjög hæfileikaríkur leikmaður og hefur sýnt það með frammistöðu sinni á vellinum . Hann verður Eyjaliðinu mikill liðsstyrkur og einn af lykilmönnum liðsins . ÍBV sér hann líka fyrir sér í þeirri Eyjastemmingu sem lið ÍBV á að byggja á næstu árin , og í því verkefni að koma ÍBV í fremstu röð . Nú mun Pablo verða hluti af þeim hópi leikmanna , þjálfara og knattspyrnuráðsmanna sem munu sameiginlega í góðu samstarfi efla ÍBV og búa til öflugt lið . Knattspyrnuráð ÍBV býður Pablo velkominn til liðs við ÍBV og væntir mikils af honum í framtíðinni .